Tuairisc ar  an suirbhé Freastal ar pháistí ón Úcráin sa chóras tumoideachais.
Cén fáth an suirbhé seo?:  Shocraigh Gaeloideachas an suirbhé seo a reachtáil de bharr imní a bhí á léiriú i roinnt pobail scoileanna Gaeltachta agus Gaelscoileanna/Coláistí faoin easpa tacaíochta a bhí á cur ar fáil ina gcuid scoileanna chun freastal cuí a dhéanamh ar dhaltaí Úcránacha agus ag an am céanna critéir an tumoideachais Gaeilge a chomhlíonadh. Díríodh an suirbhé ar léargas a fháil ar riachtanais agus leibhéal na tacaíochta teanga atá ar fáil do scoileanna atá ag freastal ar leanaí ón Úcráin.  
Am líne: Seoladh an suirbhé ar an 21 Samhain 2023 le spriocdháta na freagraí a bheith ar ais ar an 1 Nollaig 2023 
Líon Freagróirí: D’fhreagair 61 Scoil, idir scoileanna Gaeltachta agus scoileanna Lán-Ghaeilge lasmuigh den Ghaeltacht.

1.Briseadh síos ar na freagróirí:
Bunscoil Ghaeltachta : 21                   Gaelscoil : 29
Iar-bhunscoil Ghaeltachta : 2              Gaelcholáiste: 8      Aonad Iar-bhunleibhéil   1 

2.Ar an gceist An bhfuil daltaí ón Úcráin i do scoil? 
As 61 Freagróir - Tá: 27    /    Níl: 32     / Bhí ach níl faoi láthair: 2
D’fhág sin gur roinn 29 scoil a dtaithí linn ar dhaltaí Úcránacha a bheith ag freastal iontu  

3.Dúirt 23 as 29 nach leor an leibhéal tacaíochta teanga atá ar fáil.

4.Ar an gceist  Cén príomhthacaíocht teanga atá á cur ar fáil do na daltaí ón Úcráin?   
Múinteoir Ranga ag cur tacaíocht ar leith ar fáil sa ghnáthsheomra ranga : 22   /  Múinteoir Tacaíochta Teanga : 22  /   Múinteoir Tacaíochta Foghlama: 13 /    Cúntóir Teanga: 8 / Eile : 4

5.  Téamaí & frasaí is minicí a tháinig chun cinn:
Téama : Níos mó tacaíochta ag teastáil
Duine ag teastáil – Ní leor an líon uaireanta – múinteoir sa bhreis- comhairle cúnamh & tacaíocht ag teastáil – níos mó uaireanta do chúntóirí teanga .
Téama : Comhtéacs an Tumoideachais
Casadh ar an mBéarla – Bhí orm labhairt leo i mBéarla – Níltear ag cloí leis an bPolasaí – B’fhearr leo Béarla a fhoghlaim.
Téama :  Dúshlán 
Fíordheacair – bac mór – brú ollmhór – ní leor – nílim cinnte bhfuil sé cothrom – fíordhúshlánach – barraíocht ama – ag streachailt – deacrachtaí móra
 
8. Moltaí  a rinne freagróirí :
· Níos mo tacaíochta a thabhairt do scoileanna. 
· An córas chun iarratas a dhéanamh ar thacaíocht a dhéanamh níos éasca. 
· Níos mó uaireanta a chuir ar fáil do na cúntóirí teanga & do na múinteoirí tacaíochta teanga.
· Áiseanna teanga chun cabhrú le haistriúchán a sholáthar.
· Bheadh múinteoir de dhíth le suí agus cuidiú a thabhairt daofa don lá iomlán.  
· Ceangail leis an scoil san Úcráin, fáil amach cén obair atá clúdaithe. 
· Tacaíochtaí breise ar nós pacáistí oibre feiliúnacha d’aois ghrúpaí éagsúla.

Cruinniú leis An Roinn Oideachais
Ag cruinniú a bhí ag Gaeloideachas agus baill eile de Choiste Oideachais Chonradh na Gaeilge le hArdrúnaí Cúnta na Roinne Oideachais, Tomás Ó Ruairc; Jacqueline Ní Fhearghusa (COGG) agus Muireann Tóibínin (An tAonad Oideachais Gaeltachta) ar an 15 Eanáir, pléadh na tacaíochtaí a fhaigheann na scoileanna Gaeltachta & Lán-Ghaeilge chun freastal ar na daltaí ón Úcráin. Mar chuid den phlé, cuireadh i láthair an t-aiseolas a tháinig ón suirbhé a léiríonn go bhfuil roinnt mhaith scoileanna faoi bhrú  agus go mbrathann siad cé go bhfuil tacaíochtaí curtha ar fáil, go bhfuil fós easpa tuisceana ann ar riachtanais na scoileanna Gaeltachta & Lán Ghaeilge agus iad ag cur an tumoideachas i bhfeidhm.  Ins an bplé tógadh san áireamh an éiginnteacht atá ann maidir le láithreacht na bpáistí Úcránacha sna scoileanna – níl fhios cén fhad a mhairfidh an cogadh san Úcráin, bíonn teaghlaigh ag teacht agus ag imeacht óna ceantair scoile rud a chothaíonn obair bhreise ó thaobh iarratais ar thacaíocht agus foirne tacaíochta a choinneáil.
Mar thoradh ar an gcruinniú, agus ag eascairt as iarratas na dtoscairí, thairg COGG taighde a reachtáil chun fáil amach céard iad na dúshláin shonracha a bhaineann le freastal cuí a dhéanamh san earnáil Gaeltachta & LánGhaeilge ar na daltaí Úcranacha (nó pé pobal eile a bheadh sa tsáinn chéanna amach anseo) agus céard iad na réitigh a mhaolódh na dúshláin sin do scoileanna agus do na daltaí.   Iarradh san eatramh go mbeadh laghdú ar na bandaí faoinar féidir uaireanta breise a lorg, agus aontaíodh go mbreathnódh an Roinn ar an bhféidearthacht seo.
